**Valborg Hansen (1920-2002)**

Valborg Hansen bodde på Gamletangen hele sitt liv. Hun giftet seg aldri og bodde sammen med søsteren Margith. Valborg viet sitt liv til å tjene andre og i nesten 40 år var hun hushjelp hos familien Schonhowd i Gjøvik. De som hadde gleden av å ha Valborg i huset var Marie Josefine, f. Bjølseth, og Mauritz Schonhowd med barna Scott Bredo, f. 1929, og Edel Synnøve, f. 1932. Mauritz Schonhowd var den som bygde opp konfeksjonsbedriften Opkofa som ble en stor aktør i bransjen. Mauritz var 23 år eldre enn Marie og han døde i 1951. Etter hans bortgang ble det Marie som holdt i trådene i Opkofa sammen med sønnen Scott.

Fra 1948 hadde Marie Schonhowd, på hjemmebane, Valborg Hansen som hushjelp. Hun var der uten hensyn til ukedag eller arbeidstid. Valborg gjorde en innsats som huskes og verdsettes i dag. Spesielt gjelder dette Edel som oppfattet Valborg nærmest som en reservemor. Edel ble god venn med alle i familien på Gamletangen og viste dem sin takknemlighet så lenge hun kunne. For alt dette fikk Valborg i 1997 medalje fra Det kgl. Selskap for Norges Vel for lang og tro tjeneste hos Schonhowd.